古代狗是看家打猎用的,越威武越好,不是作为宠物,一般是写大狗。苏轼《乌喙》:
乌喙本海獒,幸我为之主。
食余已瓠肥,终不忧鼎俎。
昼驯识宾客,夜悍为门户。
知我当北还,掉尾喜欲舞。
跳踉趁僮仆,吐舌喘汗雨。
长桥不肯蹑,径度清深浦。
拍浮似鹅鸭,登岸剧虓虎。
盗肉亦小疵,鞭箠当贳汝。
再拜谢恩厚,天不遣言语。
何当寄家书,黄耳定乃祖。
孔平仲《狂犬》:
吾家有狂犬,其走如脱兔。撑突盘盂翻,搜爬堂庑污。
逢人吠不止,鸡噪猫且怒。固难在家庭,只可守村墅。
不见已半年,意谓少惩惧。昨日至城东,摇尾喜若赴。
衔衣复抱膝,屡叱不肯去。一跃数尺高,其强乃如故。
岂惟性则然,汝分亦天赋。未闻有骅骝,蹄啮弃中路。
安敢携汝归,重令儿女怖。
傅玄《走狗赋》:
盖轻迅者莫如鹰,猛捷者莫如虎。惟良犬之禀性,兼二俊之劲武。
应天人之景晖,顺仪象而近处。凭水木之和气,炼金精以自辅。
统黔喙于秋方,君太素之内寓。谅韩卢其不抗,岂晋獒之能御。
既乃济卢泉,涉流沙。逾三光,跨大河。
希代来贡,作珍皇家。骨相多奇,仪表可嘉。足悬钩爪,口含素牙。首类骧螭,尾如腾蛇。
修颈阔腋,广前捎后。丰颅促耳,长叉缓口。舒节急筋,豹耳龙形。蹄如结铃,五鱼体成。
势似凌青云,目若泉中星。转视流光,朱曜赤精。
震茹黄而慴宋鹊兮,越妙古而扬名。
于是寻漏迹,蹑遗踪。形疾腾波,势如骇龙。
邀朝乌之轻机兮,绝猛兽之逸轨。漂星流而景属兮,逾窈冥而腾起。
陵冈越壑,横山超谷。原无遁兔,林无隐鹿。
顾芷隰以嬉游兮,步兰皋而聘足。
然后娱志苑囿,逍遥中路。属精采以待踪,逐东郭之狡兔。
裔洋洋以衍衍,逞妙观于永路。既迅捷其无前,又闲暇而有度。
乐极情遗,逸足未殚。
抑武烈而就罗兮,顺指麾而言旋。归功美于执绁兮,其槃瓠之不虞。
感恩养而怀德兮,愿致用于后田。聆輶车之鸾镳兮,逸猲獢而盘桓。